Document ID: 32008R0049

ΚΑΝΟΝΙΣΜΌΣ (ΕΚ) αριθ. 49/2008 ΤΗΣ ΕΠΙΤΡΟΠΉΣ
της 21ης Ιανουαρίου 2008
για τον καθορισμό της ποσότητας αραβόσιτου που διατίθεται στην παρέμβαση για τη φάση αριθ. 2 της περιόδου εμπορίας 2007/08
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1784/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση της αγοράς σιτηρών (1),
τον κανονισμό (ΕΚ) αριθ. 824/2000 της Επιτροπής, της 19ης Απριλίου 2000, περί των διαδικασιών ανάληψης σιτηρών από τους οργανισμούς παρέμβασης, καθώς και των αναλυτικών μεθόδων για τον καθορισμό της ποιότητας (2), και ιδίως το άρθρο 3α παράγραφος 2 δεύτερο εδάφιο,
Εκτιμώντας τα ακόλουθα:
(1)
Το άρθρο 3α του κανονισμού (ΕΚ) αριθ. 824/2000 θεσπίζει τους κανόνες για την κατανομή των ποσοτήτων αραβόσιτου που είναι επιλέξιμες για παρέμβαση όσον αφορά τις περιόδους εμπορίας 2007/08 και 2008/09. Η κατανομή πραγματοποιείται σε δύο φάσεις, που αποκαλούνται «φάση αριθ. 1» και «φάση αριθ. 2».
(2)
Η συνολική ποσότητα αραβόσιτου που προσφέρθηκε για παρέμβαση κατά τη φάση αριθ. 1, η οποία διήρκησε από την 1η Αυγούστου έως τις 31 Δεκεμβρίου 2007, δεν υπερέβη το ανώτατο όριο που καθορίζεται στο άρθρο 5 παράγραφος 1 του κανονισμού (ΕΚ) αριθ. 1784/2003. Κατά συνέπεια, είναι σκόπιμο να δημοσιευθεί η ποσότητα αραβόσιτου που μπορεί να προσφερθεί για παρέμβαση κατά τη φάση αριθ. 2 της περιόδου εμπορίας 2007/08.
(3)
Σύμφωνα με το άρθρο 3α παράγραφος 1 τρίτο εδάφιο, η φάση αριθ. 2 αρχίζει την επόμενη ημέρα από τη δημοσίευση από την Επιτροπή στην Επίσημη Εφημερίδα της Ευρωπαϊκής Ένωσης της ποσότητας που παραμένει στην παρέμβαση για την εν λόγω φάση. Η ημέρα αυτή είναι η πρώτη ημέρα κατάθεσης των προσφορών σε όλα τα κράτη μέλη και η φάση αυτή λήγει το αργότερο στις 30 Απριλίου για την Ελλάδα, την Ισπανία, την Ιταλία και την Πορτογαλία, στις 30 Ιουνίου για τη Σουηδία και στις 31 Μαΐου για τα άλλα κράτη μέλη. Ως εκ τούτου είναι σκόπιμο να προβλεφθεί ότι ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η ποσότητα αραβόσιτου που μπορεί να προσφερθεί για παρέμβαση κατά τη φάση αριθ. 2 της περιόδου εμπορίας 2007/08 σύμφωνα με το άρθρο 3α του κανονισμού (ΕΚ) αριθ. 824/2000 ανέρχεται σε 1 500 000 τόνους.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Ιανουαρίου 2008.

Labels: 3
17